Țările neutre care nu sunt membre ale NATO, dar se bucură de „umbrela sa de protecțe”, ar trebui să adere la Alianță, a declarat secretarul britanic al apărării, Grant Shapps, miercuri, scrieb1tv.ro, care citează Politico.
În discursul susținut la Londra, Grant Shapps a evitat să numească direct țări ca Irlanda, Malta, Austria și Elveția, dar a transmis clar că Marea Britanie va face lobby astfel încât mai multe state să adere la Alianță.
„Voi pleda pentru ca NATO să îi aducă în organizație pe toți cei care beneficiază de umbrela de protecție a alianței”, a declarat secretarul britanic al apărării.
„Unele țări europene beneficiază efectiv de acoperirea NATO, se bucură de beneficiile libertății, și totuși nu reușesc să se înscrie în descurajarea colectivă a continentului”, a adăugat Shapps, arătând spre amenințarea reprezentată de Rusia. „Totuși, când lupul este la ușa din spate a securității europene nu ar trebui să existe loc de neutralitate”, a continuat el.
Secretarul britanic al apărării i-a îndemnat pe aliați să își majoreze cheltuielile militare la 2,5% din PIB. Actuala țintă a alianței este 2% din PIB pentru sectorul Apărării, un angajament asumat de două treimi dintre cei 32 de membri ai NATO.
Recent, Marea Britanie promitea să atingă nivelul de 2,5% până la finalul deceniului, iar Shapps a spus că va insista asupra subiectului la Summitul aniversar de la Washington din iulie, la 75 de ani de la înființarea NATO.